### Resume

Det kommunale §60-fællesskab Energnist I/S skal selskabsgøres i aktie- eller anpartsselskaber senest den 31. december 2024. De 16 ejerkommuner har ønsket at skabe den fornødne tid til en ejerdrevet proces, som vil strække sig ind i de første måneder af 2024. I gældende vedtægter skal en udtræden af Energnist ske til en 1. januar med 12 måneders varsel. På denne baggrund er det fundet nødvendigt med en kortere frist for udmeldelse, end de nuværende vedtægter muliggør, hvis det viser sig, at der blandt ejerkommunerne er ønske om at udtræde pr. 1. januar 2025. Forslag til vedtægtsændringer forelægges til godkendelse.

### Sagsfremstilling

Det kommunale §60-fællesskab Energnist I/S er omfattet af lov nr. 745: "Ny organisering af affaldsforbrændingssektoren og konkurrenceudsættelse af forbrændingsegnet affald", og affaldsforbrændingsanlæggene skal derfor selskabsgøres.

[adresse] affaldsforbrændingsanlæg skal derfor udskilles i aktie- eller anpartsselskaber senest den 31. december 2024.

Ved selskabsgørelsen mister ejerkommunerne anvisningsretten af forbrændingsegnet affald til egne anlæg. Kommunerne skal dermed som følge af lovgivningen udbyde alt forbrændingsegnet affald, der ikke er farligt affald, på markedsvilkår og have indgået kontrakter med virkning senest fra den 1. juli 2025.

Lovgivningen ændrer markant på markedsvilkårene, forretningsmodellen for anlæggene, formålet for ejerkommunerne og de økonomiske konsekvenser for ejerkommunerne, som kan være varierende kommunerne imellem.

De 16 ejerkommuner, herunder Vejle Kommune, har derfor ønsket at skabe tid til en ejerdrevet proces for selskabsgørelsen, der skal ses som et supplement til det arbejde, som Energnist allerede har igangsat i anledning af selskabsgørelsen. Kommissoriet for dette arbejde vedlægges som bilag.

Et væsentligt spørgsmål i forbindelse med selskabsgørelsen er, hvor mange af de nuværende ejerkommuner, der eventuelt måtte ønske at udtræde, og på hvilke vilkår dette kan lade sig gøre.

En ejerdrevet proces for selskabsgørelsen vil strække sig ind i de første måneder af 2024 og dermed forbi den vedtægtsfastsatte frist for at varsle udtræden af Energnist inden selskabsgørelsen.

For at skabe den fornødne tid til den ejerdrevne proces og tilvejebringelse af et grundlag, som kan anvendes i ejerkommunerne i de politiske beslutningsprocesser inden selskabsgørelsen, er det nødvendigt med en kortere frist for udmeldelse, end de nuværende vedtægter muliggør.

En ændring af fristen for udtræden kræver en vedtægtsændring i selskabets vedtægter. Nedenfor fremgår den justerede vedtægt.

Udover godkendelse i den enkelte ejerkommune, skal vedtægtsændringen besluttes i selskabsregi.

Gældende: § 16.1

"Udtræden kan tidligst ske med virkning fra 1. januar 2024 med 12 måneders varsel. Herefter kan udtræden ske til en 1. januar under forudsætning af skriftlig opsigelse med mindst 12 måneders varsel."

Ændres til: § 16.1

"Udtræden kan tidligst ske med virkning fra 1. januar 2024 med 12 måneders varsel. Udtræden kan ske med virkning fra 1. januar 2025 ved skriftlig opsigelse med 9 måneders varsel. Herefter kan udtræden ske til en 1. januar under forudsætning af skriftlig opsigelse med mindst 12 måneders varsel."

Vedtægtsændringer skal godkendes af den enkelte kommunes byråd, jf. gældende vedtægter for Energnist I/S § 10.7, stk. 3.

### Klima og resiliensvurdering

Kravet om selskabsgørelse af forbrændingsanlæg og liberalisering af markedet sker som en del af udmøntningen af den nationale aftale Klimaplan for en grøn affaldssektor og cirkulær økonom af 16. juni 2020, der blandt andet indeholder initativet Mindre forbrænding og mindre import af affald til forbrænding.

### Sagens videre forløb

Sagen skal behandles i Økonomiudvalget og Byrådet

### Historik

Teknik- og Miljødirektøren indstiller, 27. november 2023, pkt. 192:

at ?udvalget anbefaler overfor Økonomiudvalget og Byrådet, at vedtægtsændringen af vilkårene for udtræden i Energnist I/S godkendes.

Beslutning fra Klima, Natur- og Miljøudvalget, 27. november 2023, pkt. 192:

Udvalget har behandlet sagen skriftligt, og udvalget anbefaler indstillingen over for byrådet.

Beslutning fra Økonomiudvalget, 5. december 2023, pkt. 255:

Anbefales.

### Beslutning

Godkendt.

Fraværende: Hjalte Lassen. I stedet mødte Øyvind Nielsen.